讀孟郊詩
作者：李綱
朝代：宋

paragraphs: 我讀東野詩，因知東野心。
窮愁不出門，戚戚較古今。
腸饑復號寒，凍折西床琴。
寒苦吟亦苦，天光爲沈陰。
退之乃詩豪，法度嚴已森。
雄健日千里，光鋩長萬尋。
乃獨喜東野，譬猶冠待簪。
韓豪如春風，百卉開芳林。
郊窮如秋露，候蟲寒自吟。
韓如鏘金石，中作韶濩音。
郊如擊土鼓，淡薄意亦深。
學韓如可樂，學郊愁日侵。
因歌遂成謠，聊以爲詩箴。